b"\n_START_ARTICLE_\nFiji\n_START_SECTION_\nHist\xc3\xb2ria\n_START_PARAGRAPH_\nEls primers habitants de les Fiji van arribar del sud-est d'\xc3\x80sia molt abans que les illes fossin descobertes per exploradors europeus al segle XVII, el neerland\xc3\xa8s Abel Tasman el 1643 i els brit\xc3\xa0nics James Cook (1774) i William Bligh (1789). No fou fins al segle XIX, per\xc3\xb2, que hi van arribar els europeus per establir-s'hi de manera permanent. Les illes van esdevenir una col\xc3\xb2nia brit\xc3\xa0nica el 1874. El 1937 les Fiji obtingueren l'autonomia i el 1966 el govern brit\xc3\xa0nic promulg\xc3\xa0 una constituci\xc3\xb3 que introdu\xc3\xafa el sufragi universal. El multi\xc3\xa8tnic Alliance Party (AP) de Ratu Kamisese Mara, que es mantingu\xc3\xa9 en el poder fins al 1987, cerc\xc3\xa0 un equilibri entre ambdues comunitats per tal de constituir un estat independent._NEWLINE_Van aconseguir la independ\xc3\xa8ncia el 1970. El govern democr\xc3\xa0tic fou interromput per dos cops militars el 1987, a causa de problemes entre la comunitat indo-fijiana i la nadiua melan\xc3\xa8sia. Aix\xc3\xb2 ha provocat alguns intents separatistes, com el de l'illa de Rotuma.\n_START_SECTION_\nPol\xc3\xadtica\n_START_PARAGRAPH_\nL'arxip\xc3\xa8lag de Fiji s\xc3\xb3n un estat independent des del 1970, es regeix per una constituci\xc3\xb3 promulgada a l'agost del 1990, despr\xc3\xa9s del cop d'estat del 1987. Els c\xc3\xa0rrecs m\xc3\xa9s alts de l'estat s\xc3\xb3n reservats a la poblaci\xc3\xb3 melan\xc3\xa8sia, com tamb\xc3\xa9 ho s\xc3\xb3n la majoria dels escons de la Cambra dels Diputats i del Senat. Les Fiji s\xc3\xb3n membres de l'ONU i de la Comissi\xc3\xb3 del Sud del Pac\xc3\xadfic.\n_START_SECTION_\nGeografia\n_START_PARAGRAPH_\nL'arxip\xc3\xa8lag de Fiji (tamb\xc3\xa9 conegut de vegades sota la forma Fidji) consta de 322 illes amb 18.270\xc2\xa0km\xc2\xb2, un ter\xc3\xa7 de les quals, aproximadament, estan habitades. Les dues illes m\xc3\xa9s importants s\xc3\xb3n Viti Levu i Vanua Levu. A Viti Levu s'hi troba la capital, Suva, i tamb\xc3\xa9 les tres quartes parts de la poblaci\xc3\xb3, d'uns 850.000 habitants en total. Les illes s\xc3\xb3n muntanyoses, formades les illes pel vulcanisme terciari, hi alterna el material volc\xc3\xa0nic, als sectors muntanyosos, amb pics que sobrepassen els 1.200 m, i amb el sedimentari detr\xc3\xadtic i coral\xc2\xb7l\xc3\xad, als sectors m\xc3\xa9s baixos, i estan cobertes de boscos tropicals. L'illa de Viti Levu \xc3\xa9s molt muntanyosa i la solquen nombrosos rius. Hi abunden els esculls barrera. El clima \xc3\xa9s tropical humit.\n_START_SECTION_\nDemografia\n_START_PARAGRAPH_\nLes dues \xc3\xa8tnies predominants s\xc3\xb3n l'hind\xc3\xba i la ind\xc3\xadgena melan\xc3\xa8sia (dividida entre la fijiana i la rotumanesa), cadascuna de les quals representa prop del 50% de la poblaci\xc3\xb3 total. L'\xc3\xadndex de creixement natural \xc3\xa9s elevat (21,8\xe2\x80\xb0), tot i que la natalitat, tamb\xc3\xa9 elevada (26,8\xe2\x80\xb0), \xc3\xa9s en r\xc3\xa0pida disminuci\xc3\xb3 a causa de les campanyes de planificaci\xc3\xb3 familiar. La poblaci\xc3\xb3 \xc3\xa9s urbana en un 38,7%. L'idioma oficial \xc3\xa9s l'angl\xc3\xa8s. Prop del 53% de la poblaci\xc3\xb3 \xc3\xa9s cristiana, el 38% hind\xc3\xba i gaireb\xc3\xa9 un 8% musulmana. L'analfabetisme \xc3\xa9s del 13%.\n_START_SECTION_\nEsport\n_START_PARAGRAPH_\nEl rugbi a 15 \xc3\xa9s l'esport m\xc3\xa9s popular a Fiji._NEWLINE_La selecci\xc3\xb3 de rubi a VII \xc3\xa9s una de les seleccions de rugbi a 7 m\xc3\xa9s exitoses del m\xc3\xb3n, havent aconseguit un r\xc3\xa8cord de 16 t\xc3\xadtols als Hong Kong Sevens des de la seva creaci\xc3\xb3, el 1976. A m\xc3\xa9s, la selecci\xc3\xb3 oce\xc3\xa0nica ha guanyat dues vegades el Campionat del M\xc3\xb3n (el 1997 i el 2005, curiosament, les dues vegades a Hong Kong). El 12 d'agost de 2016, l'equip de Fiji va derrotar la selecci\xc3\xb3 brit\xc3\xa0nica a la final dels Jocs Ol\xc3\xadmpics, per 43-7, aconseguint aix\xc3\xad la medalla d'or a Rio de Janeiro 2016. Amb aquesta gesta, Fiji aconseguia la seva primera medalla a la hist\xc3\xb2ria dels Jocs Ol\xc3\xadmpics._NEWLINE_La selecci\xc3\xb3 de rugbi XV tamb\xc3\xa9 ha aconseguit molt bon resultats, tenint en compte la poblaci\xc3\xb3 total del pa\xc3\xads. En total, el conjunt oce\xc3\xa0nic ha disputat 5 campionats del m\xc3\xb3n, debutant en l'edici\xc3\xb3 de 1987, on van arribar als quarts de final. Fiji no repetiria aquesta fita fins l'any 2007, quan van derrotar la selecci\xc3\xb3 gal\xc2\xb7lesa (38-34) per arribar fins als quarts de final. Finalment, per\xc3\xb2, van ser eliminats, per poc, per la futura vencedora de la competici\xc3\xb3, la selecci\xc3\xb3 sud-africana."